CELEX: 32017D0204
Language: lt
Date: 2017-02-03 00:00:00
Title: 2017 m. vasario 3 d. Komisijos įgyvendinimo sprendimas (ES) 2017/204, kuriuo valstybėms narėms leidžiama laikinai nukrypti nuo tam tikrų Tarybos direktyvos 2000/29/EB nuostatų dėl Jungtinių Amerikos Valstijų kilmės arba Jungtinėse Amerikos Valstijose perdirbtos uosio medienos ir kuriuo panaikinamas Įgyvendinimo sprendimas (ES) 2015/2416, kuriuo tam tikros Jungtinių Amerikos Valstijų vietovės pripažįstamos neužkrėstomis vabalais Agrilus planipennis (Fairmaire) (pranešta dokumentu Nr. C(2017) 420)

7.2.2017   
            
            
               LT
            
            
               Europos Sąjungos oficialusis leidinys
            
            
               L 32/35
            
         KOMISIJOS ĮGYVENDINIMO SPRENDIMAS (ES) 2017/204
   2017 m. vasario 3 d.
   kuriuo valstybėms narėms leidžiama laikinai nukrypti nuo tam tikrų Tarybos direktyvos 2000/29/EB nuostatų dėl Jungtinių Amerikos Valstijų kilmės arba Jungtinėse Amerikos Valstijose perdirbtos uosio medienos ir kuriuo panaikinamas Įgyvendinimo sprendimas (ES) 2015/2416, kuriuo tam tikros Jungtinių Amerikos Valstijų vietovės pripažįstamos neužkrėstomis vabalais Agrilus planipennis (Fairmaire)
   
      
         (pranešta dokumentu Nr. C(2017) 420)
      
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 15 straipsnio 1 dalies pirmą įtrauką ir IV priedo A dalies I skirsnio 2.3, 2.4 ir 2.5 punktus,
   kadangi:
   
               (1)
            
            
               Direktyvos 2000/29/EB 5 straipsnio 1 dalyje kartu su tos direktyvos IV priedo A dalies I skirsnio 2.3 punktu numatyta specialių reikalavimų dėl Jungtinių Amerikos Valstijų kilmės uosio (Fraxinus L.) medienos ir tam tikrų kitų rūšių medienos įvežimo į Sąjungą;
            
         
               (2)
            
            
               Jungtinės Amerikos Valstijos pateikė prašymą pripažinti kelias procedūras, kurias taikant kartu užtikrinamas toks pat fitosanitarinės apsaugos lygis, kokio reikalaujama pagal Direktyvos 2000/29/EB IV priedo A dalies I skirsnio 2.3 punktą;
            
         
               (3)
            
            
               remiantis Jungtinių Amerikos Valstijų pateikta oficialia informacija matyti, kad medienos perdirbimo proceso metu pritaikius integruotų sistemų metodą, užkrėtimo kenksmingaisiais organizmais Agrilus planipennis (Fairmaire) rizika yra pašalinama;
            
         
               (4)
            
            
               siekiant užtikrinti, kad tokia rizika būtų pašalinta, toks metodas turėtų būti papildytas tam tikrais reikalavimais dėl patalpų, prieš eksportą atliekamų patikrinimų ir ženklinimo;
            
         
               (5)
            
            
               todėl tokias procedūras reikėtų pripažinti kaip Direktyvos 2000/29/EB IV priedo A dalies I skirsnio 2.3 punkto alternatyvą, taikomą importui iš Jungtinių Amerikos Valstijų, ir turėtų būti numatyta nuo Direktyvos 2000/29/EB 5 straipsnio 1 dalies kartu su tos direktyvos IV priedo A dalies I skirsnio 2.3 punktu nukrypti leidžianti nuostata;
            
         
               (6)
            
            
               siekiant užtikrinti veiksmingą kontrolę ir uosio medienos importo bei su tokiu importu susijusios neatitikties apžvalgą, turėtų būti nustatyti reikalavimai dėl fitosanitarinių sertifikatų, importo ataskaitų teikimo ir pranešimų dėl neatitikties;
            
         
               (7)
            
            
               siekiant užtikrinti, kad šiuo sprendimu nustatytų priemonių tinkamumas būtų laiku peržiūrėtas, nukrypti leidžiančios nuostatos taikymo trukmę tikslinga apriboti iki 2018 m. birželio 30 d.;
            
         
               (8)
            
            
               Komisijos įgyvendinimo sprendimu (ES) 2015/2416 (2) tam tikros Jungtinių Amerikos Valstijų vietovės pripažintos neužkrėstomis vabalais Agrilus planipennis (Fairmaire), siekiant įvežti į Sąjungą Fraxinus L. medieną ir tam tikrų kitų rūšių medieną;
            
         
               (9)
            
            
               Įgyvendinimo sprendimas (ES) 2015/2416 turėtų būti panaikintas, kadangi, remiantis iš Jungtinių Amerikos Valstijų kompetentingų institucijų gauta informacija, paaiškėjo, kad vietovėse, kurios pripažintos neužkrėstomis vabalais Agrilus planipennis (Fairmaire), padėtis po šio sprendimo priėmimo nebuvo stabili;
            
         
               (10)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Leidimas numatyti leidžiančią nukrypti nuostatą
   Nukrypstant nuo Direktyvos 2000/29/EB 5 straipsnio 1 dalies kartu su tos direktyvos IV priedo A dalies I skirsnio 2.3 punktu, valstybės narės gali leisti įvežti į savo teritoriją Jungtinių Amerikos Valstijų kilmės arba Jungtinėse Amerikos Valstijose perdirbtą uosio (Fraxinus L.) medieną (toliau – nurodytoji mediena), kuri prieš išvežimą iš Jungtinių Amerikos Valstijų atitiko šio sprendimo priede nustatytas sąlygas.
   2 straipsnis
   Fitosanitarinis sertifikatas
   1.   Kartu su nurodytąja mediena pateikiamas Jungtinėse Amerikos Valstijose išduotas fitosanitarinis sertifikatas, kuriuo pagal Direktyvos 2000/29/EB 13a straipsnio 3 ir 4 dalis patvirtinama, kad atlikus patikrinimą kenksmingųjų organizmų nerasta.
   2.   Fitosanitarinio sertifikato skiltyje „Papildoma deklaracija“ nurodomi šie teiginiai:
   
               a)
            
            
               pareiškimas „Pagal Europos Sąjungos reikalavimus, nustatytus Komisijos įgyvendinimo sprendime (ES) 2017/204“;
            
         
               b)
            
            
               paketo numeris (-iai);
            
         
               c)
            
            
               Jungtinėse Amerikos Valstijose patvirtintos (-ų) įmonės (-ių) pavadinimas (-ai).
            
         3 straipsnis
   Importo ataskaitų teikimas
   Importuojanti valstybė narė iki kiekvienų metų gruodžio 31 d. pateikia Komisijai ir kitoms valstybėms narėms informaciją apie po šio sprendimo priėmimo tais metais importuotos nurodytosios medienos siuntų kiekį.
   4 straipsnis
   Pranešimas apie neatitiktį
   Valstybės narės praneša Komisijai ir kitoms valstybėms narėms apie kiekvieną siuntą, neatitinkančią šiame sprendime nustatytų reikalavimų. Pranešama ne vėliau kaip per dvi darbo dienas nuo tokios siuntos nustatymo dienos.
   5 straipsnis
   Įgyvendinimo sprendimo (ES) 2015/2416 panaikinimas
   Įgyvendinimo sprendimas (ES) 2015/2416 panaikinamas.
   6 straipsnis
   Galiojimo pabaigos data
   Šis sprendimas nustoja galioti 2018 m. birželio 30 d.
   7 straipsnis
   Adresatai
   Šis sprendimas skirtas valstybėms narėms.
   
      Priimta Briuselyje 2017 m. vasario 3 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 169, 2000 7 10, p. 1.
   
      (2)  2015 m. gruodžio 17 d. Komisijos įgyvendinimo sprendimas (ES) 2015/2416, kuriuo tam tikros Jungtinių Amerikos Valstijų vietovės pripažįstamos neužkrėstomis vabalais Agrilus planipennis (Fairmaire) (OL L 333, 2015 12 19, p. 128).
   
      PRIEDAS
      1.   Perdirbimo reikalavimai
      
      Perdirbant nurodytąją medieną, turi būti laikomasi visų šių reikalavimų:
      
                  a)
               
               
                  
                     Žievės lupimas
                  
                  Nurodytosios medienos žievė yra nulupama, išskyrus matomus atskirus mažus žievės gabalėlius, kuriuos galima aiškiai atskirti ir kurie atitinka vieną iš šių reikalavimų:
                  
                              a)
                           
                           
                              jie yra siauresni nei 3 cm (nepriklausomai nuo ilgio) arba,
                           
                        
                              b)
                           
                           
                              jei jie platesni nei 3 cm, bendras kiekvieno atskiro žievės gabalėlio paviršiaus plotas yra mažesnis nei 50 cm2.
                           
                        
            
                  b)
               
               
                  
                     Pjaustymas
                  
                  Nurodytoji pjautinė mediena pagaminta iš apvalios medienos nulupta žieve.
               
            
                  c)
               
               
                  
                     Terminis apdorojimas
                  
                  Nurodytosios medienos profilis kaitinamas 1 200 minučių iki mažiausiai 71 °C kaitinimo kameroje, kurią patvirtino Gyvūnų ir augalų sveikatos tikrinimo tarnyba (toliau – APHIS) arba APHIS patvirtinta agentūra.
               
            
                  d)
               
               
                  
                     Džiovinimas
                  
                  Nurodytoji mediena džiovinama bent dvi savaites pagal pramoninio džiovinimo tvarkaraščius, kuriuos patvirtino APHIS.
                  Galutinis medienos drėgnis negali viršyti 10 % sausosios medžiagos, išreikštos procentais.
               
            2.   Reikalavimai dėl įmonių
      
      Nurodytoji mediena turi būti gaminama, tvarkoma ir laikoma įmonėje, atitinkančioje tokius reikalavimus:
      
                  a)
               
               
                  ją turi oficialiai patvirtinti APHIS pagal sertifikavimo dėl kenksmingojo organizmo Agrilus planipennis Fairmaire programą;
               
            
                  b)
               
               
                  ji turi būti registruota APHIS svetainėje paskelbtoje duomenų bazėje;
               
            
                  c)
               
               
                  bent kartą per mėnesį ją turi patikrinti APHIS arba APHIS patvirtinta agentūra ir turi būti nustatyta, kad įmonė atitinka šio priedo reikalavimus;
               
            
                  d)
               
               
                  įmonėje turi būti naudojama tokia nurodytosios medienos apdirbimo įranga, kuri būtų nuolat kalibruojama pagal įrangos eksploatavimo vadovą;
               
            
                  e)
               
               
                  turi būti registruojamos įmonėje atliktos procedūros, įskaitant apdirbimo trukmę, apdirbimo metu pasiektą temperatūrą ir kiekvieno eksportui paruošto paketo galutinį drėgnį, kad jas galėtų patikrinti APHIS arba APHIS patvirtinta agentūra.
               
            3.   Ženklinimas
      
      Kiekviename nurodytosios medienos pakete turi būti aiškiai nurodytas paketo numeris ir etiketė su užrašu „HT-KD“ arba „Heat Treated-Kiln Dried“. Šią etiketę turi išduoti patvirtintos įmonės paskirtas pareigūnas arba ji turi būti išduota jam prižiūrint, nustačius, kad buvo laikomasi 1 punkte išdėstytų perdirbimo reikalavimų ir 2 punkte išdėstytų reikalavimų dėl įmonių.
      4.   Patikrinimai prieš eksportą
      
      Nurodytąją medieną turi patikrinti APHIS arba APHIS patvirtinta agentūra ir patvirtinti, kad prieš eksportuojant į Sąjungą buvo taikytos visos fitosanitarinės procedūros ir priemonės, leidžiančios daryti išvadą, kad tokia mediena neužkrėsta kenksminguoju organizmu Agrilus planipennis Fairmaire.